CELEX: 62007CN0503
Language: el
Date: 2007-11-19 00:00:00
Title: Υπόθεση C-503/07 P: Αναίρεση που άσκησε η Saint-Gobain Glass Deutschland GmbH στις 19 Νοεμβρίου 2007 κατά της διατάξεως που εξέδωσε το Πρωτοδικείο (τρίτο τμήμα) στις 11 Σεπτεμβρίου 2007 στην υπόθεση T-28/07, Fels-Werke GmbH, Saint-Gobain Glass Deutschland GmbH και Spenner-Zement GmbH & Co. KG κατά Επιτροπής των Ευρωπαϊκών Κοινοτήτων

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/15
            
         Αναίρεση που άσκησε η Saint-Gobain Glass Deutschland GmbH στις 19 Νοεμβρίου 2007 κατά της διατάξεως που εξέδωσε το Πρωτοδικείο (τρίτο τμήμα) στις 11 Σεπτεμβρίου 2007 στην υπόθεση T-28/07, Fels-Werke GmbH, Saint-Gobain Glass Deutschland GmbH και Spenner-Zement GmbH & Co. KG κατά Επιτροπής των Ευρωπαϊκών Κοινοτήτων
   (Υπόθεση C-503/07 P)
   (2008/C 64/24)
   Γλώσσα διαδικασίας: η γερμανική
   Διάδικοι
   
      Αναιρεσείουσα: Saint-Gobain Glass Deutschland GmbH (εκπρόσωποι: H. Posser και S. Altenschmidt, Rechtsanwälte)
   
      Αντίδικοι κατ' αναίρεση: Fels-Werke GmbH, Spenner-Zement GmbH & Co. KG και Επιτροπή των Ευρωπαϊκών Κοινοτήτων
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει τη διάταξη του τρίτου τμήματος του Πρωτοδικείου της 11ης Σεπτεμβρίου 2007 στην υπόθεση T-28/07, Fels-Werke κ.λπ. κατά Επιτροπής των Ευρωπαϊκών Κοινοτήτων, καθόσον αφορά την αναιρεσείουσα·
            
         
               —
            
            
               να ακυρώσει το άρθρο 1, σημείο 2, της αποφάσεως της Επιτροπής της 29ης Νοεμβρίου 2006 για το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο κοινοποίησε η Γερμανία σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (αριθμός εγγράφου μη δημοσιευθείς), καθόσον με αυτό κρίνεται ασυμβίβαστη με την οδηγία 2003/87/ΕΚ η καθοριζόμενη στο κεφάλαιο 6.2 του εθνικού σχεδίου κατανομής της Γερμανίας υπό τον τίτλο «Κατανομές κατά το άρθρο 8 ZuG 2007» εγγύηση κατανομής για την πρώτη περίοδο εμπορίας·
            
         
               —
            
            
               να ακυρώσει το άρθρο 2, σημείο 2, της αποφάσεως αυτής, καθόσον με αυτό παρέχονται οδηγίες στην Ομοσπονδιακή Δημοκρατία της Γερμανίας για την εφαρμογή των εγγυήσεων κατανομής που καθορίζονται στο κεφάλαιο 6.2 του εθνικού σχεδίου κατανομής της Γερμανίας υπό τον τίτλο «Κατανομές κατά το άρθρο 8 ZuG 2007» για την πρώτη περίοδο εμπορίας και ζητείται η εφαρμογή των ίδιων κριτηρίων εκπλήρωσης με εκείνα που ισχύουν για άλλες παρόμοιες υφιστάμενες εγκαταστάσεις·
            
         
               —
            
            
               επικουρικώς, να αναιρέσει την αναφερθείσα υπό τον αριθμό 1 διάταξη και να αναπέμψει την υπόθεση στο Πρωτοδικείο·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι αναιρέσεως και κύρια επιχειρήματα
   Με την αναιρεσιβαλλόμενη διάταξη, το Πρωτοδικείο δεν δέχθηκε ότι η αναιρεσείουσα θίγεται ατομικά και, ως εκ τούτου, απέρριψε ως απαράδεκτη την προσφυγή της περί ακυρώσεως ορισμένων τμημάτων της αποφάσεως της Επιτροπής της 29ης Νοεμβρίου 2006 για το σχέδιο κατανομής δικαιωμάτων εκπομπής αερίων θερμοκηπίου που κοινοποίησε η Γερμανία.
   Προς στήριξη της αναιρέσεώς της, η αναιρεσείουσα προβάλλει παραβίαση του προστατευτικού των συμφερόντων της Δικονομικού Δικαίου, καθώς και της ουσιαστικής διατάξεως κοινοτικού δικαίου του άρθρου 230, τέταρτη παράγραφος, ΕΚ.
   Το Πρωτοδικείο, πρώτον, παραβίασε τις αρχές της δίκαιης δίκης καθώς και την επιταγή περί δικαστικής ακροάσεως. Ειδικότερα, θεμελίωσε τη διαπίστωση ότι η αναιρεσείουσα δεν θίγεται ατομικά κατ' ουσία στο ότι η αναιρεσείουσα δεν απέδειξε τον ισχυρισμό της περί συμμετοχής της σε έναν κλειστό κύκλο φορέων εκμεταλλεύσεως και ιδίως στο ότι δεν υπέβαλε κατάλογο των φορέων εκμεταλλεύσεως στους οποίους έχει εφαρμοσθεί η ευεργετική διάταξη του άρθρου 8, παράγραφος 1, ZuG 2007. Ωστόσο, στο πλαίσιο της δίκης, το Πρωτοδικείο ουδέποτε κάλεσε την αναιρεσείουσα να υποβάλει κατάλογο των επιχειρήσεων τις οποίες καλύπτει η εγγύηση κατανομής. Η αναιρεσείουσα δεν όφειλε ούτε για άλλους λόγους να θεωρήσει επιβεβλημένη την εκ μέρους της υποβολή ενός τέτοιου καταλόγου, δεδομένου ότι η σαφής οριοθέτηση και ο κλειστός χαρακτήρας του κύκλου των φορέων εκμεταλλεύσεως που καλύπτεται από την εγγύηση κατανομής προκύπτει ήδη από την εκτεθείσα ενώπιον του Πρωτοδικείου δεσμευτική νομική δομή του ZuG 2007. Εκτός αυτού, το Πρωτοδικείο, αξιώνοντας την υποβολή ενός τέτοιου καταλόγου, ζητεί μια αδύνατη για την αναιρεσείουσα πράξη.
   Δεύτερον, το Πρωτοδικείο παρέβη το άρθρο 230, τέταρτη παράγραφος, ΕΚ, καθόσον εσφαλμένως δεν δέχθηκε ότι η αναιρεσείουσα θίγεται ατομικά. Ειδικότερα, ο κύκλος των προσώπων για τα οποία ισχύει η προσβληθείσα απόφαση δεν είναι απλώς ορισμένος, όπως εξέθεσε το Πρωτοδικείο, «κατά τρόπο κατά το μάλλον ή ήττον ακριβή», αλλά καθορίζεται πλήρως από τον νόμο βάσει γεγονότων που ανάγονται στο παρελθόν και η διεύρυνσή του δεν είναι λογικά δυνατή. Επιπλέον, σε ό,τι αφορά τους καλυπτόμενους από την εγγύηση κατανομής του άρθρου 8, παράγραφος 1, ZuG 2007 φορείς εκμεταλλεύσεως, η προσβληθείσα απόφαση μπορεί να αξιολογηθεί και ως μια δέσμη ατομικών αποφάσεων, δεδομένου ότι σε καθέναν από αυτούς απαγορεύεται η συνέχιση της εφαρμογής της εγγυήσεως κατανομής.